הלן סוזמן

הלן סוזמן (אנגלית: Helen Suzman; 7 בנובמבר 1917 - 1 בינואר 2009) הייתה פוליטיקאית יהודייה-דרום-אפריקאית, חברת פרלמנט, מנהיגת המפלגה הפרוגרסיבית, פעילה במאבק נגד מדיניות האפרטהייד.

 קורות חיים 
הלן סוזמן נולדה בדרום אפריקה למשפחה של מהגרים יהודים.
היא למדה כלכלה וסטטיסטיקה באוניברסיטת ויטווטרסראנד. בגיל 19 נישאה לד"ר משה סוזמן (נפטר ב-1994) ועמו הביאה לעולם שתי בנות. בשנת 1944 קיבלה משרת הוראה באותה אוניברסיטה, ממנה פרשה בשנת 1953 כאשר נבחרה לבית המחוקקים של דרום אפריקה כחברה במפלגה המאוחדת, מאוחר יותר עברה למפלגה הליברלית הפרוגרסיבית, והייתה חברת הפרלמנט היחידה של מפלגה זו. מפלגתה התאחדה מאוחר יותר עם מפלגת הרפורמה תחת הנהגתו של הארי שוורץ ונקראה מפלגת הרפורמה הפרוגרסיבית (ולאחר מכן, המפלגה הפדרלית הפרוגרסיבית).

ב-36 שנותיה בפרלמנט הייתה זוסמן יוצאת דופן הן בשל היותה אישה יהודייה דוברת אנגלית, שעה שרוב חברי הפרלמנט היו גברים נוצרים דוברי אפריקנס, והן בשל עמדותיה הנחרצות כנגד מדיניות האפרטהייד.

 התנגדותה לאפרטהייד 
בין השנים 1961 ל-1974, הייתה סוזמן חברת הפרלמנט הדרום-אפריקאי היחידה אשר התנגדה בנחרצות למשטר האפרטהייד. עמדתה הנחרצת כלפי המשטר הגזעני הביאה להתנכלויות רבות מצד המשטרה כלפיה, כולל האזנות למכשיר הטלפון שלה. התנגדותה כזו לא היה נפוצה בקרב מרבית האוכלוסייה הלבנה בדרום אפריקה. במקרה אחד, האשים אותה שר בממשלת דרום אפריקה כי שאלותיה בפרלמנט מביכות את המדינה; לכך היא השיבה: "אלה לא שאלותיי אשר מביכות את דרום אפריקה, אלה תשובותיך!".

סוזמן ביקרה את נלסון מנדלה בכלאו פעמים רבות, ושנים לאחר מכן נכחה בטקס בו חתם מנדלה על החוקה הדרום-אפריקאית החדשה, בעידן שאחרי נפילת משטר האפרטהייד.

על פועלה הרב, סוזמן הייתה מועמדת פעמיים לקבלת פרס נובל לשלום, וקיבלה אין ספור דוקטורטים של כבוד מאוניברסיטאות שונות וכן אותות רבים מארגוני זכויות אדם ברחבי העולם.
בשנת 1989 העניקה לה מלכת בריטניה, אליזבת השנייה, תואר אבירות על פועלה הרב למען זכויות האדם בדרום אפריקה. בערוב ימיה הייתה למבקרת של ממשלת הקונגרס הלאומי האפריקני, אותה האשימה בשחיתות ובאלימות, ואף טענה שמצב הדמוקרטיה היה טוב יותר תחת האפרטהייד.

 מותה 
סוזמן הלכה לעולמה ב-1 בינואר 2009, בגיל 91.
בכיר בקרן נלסון מנדלה ספד לה ואמר כי היא הייתה "פטריוטית גדולה ולוחמת ללא חת נגד האפרטהייד". לאחר מותה נקרא רחוב בעיר קייפטאון על שמה. בשנת 2017, דרום אפריקה הוציאה בול עם דמותה של סוזמן.

 לקריאה נוספת 
Suzman, Helen. In No Uncertain Terms: A South African Memoir. New York: Knopf, 1993. 

 קישורים חיצוניים 


 Helen Suzman (BBC radio programme)
 Helen Suzman honoured in Côte Saint-Luc, Quebec Canada
 The Post, 1 January 2009
 Mark Tran, Anti-apartheid campaigner Helen Suzman dies at 91, The Guardian, Thursday 1 January 2009
 Stanley Uys, Helen Suzman: Campaigner who single-handedly carried the anti-racism banner in South Africa's apartheid parliament, The Guardian, Thursday, 1 January 2009
 Anti-Apartheid Activist Helen Suzman Dies at 91 By Scott Bobb Voice of America
 Helen Suzman, Anti-Apartheid Leader, Dies at 91, The New York Times, Jan. 1, 2009
 AP Obituary in The New York Times
 Helen Suzman: The woman who changed a nation


 הערות שוליים 

קטגוריה:מדענים יהודים דרום אפריקאים
קטגוריה:פוליטיקאיות דרום אפריקאיות
קטגוריה:פוליטיקאים יהודים דרום אפריקאים
קטגוריה:אנשי חינוך יהודים דרום אפריקאים
קטגוריה:מתנגדי האפרטהייד
קטגוריה:פעילות חברתיות יהודיות
קטגוריה:יהודים חברי פרלמנטים
קטגוריה:בוגרות אוניברסיטת ויטווטרסראנד
קטגוריה:זוכות פרס האומות המאוחדות בתחום זכויות האדם
קטגוריה:אישים ממוצא יהודי-ליטאי
קטגוריה:ילידות 1917
קטגוריה:דרום אפריקאים שנולדו ב-1917
קטגוריה:דרום אפריקאים שנפטרו ב-2009
קטגוריה:דרום אפריקאיות שנפטרו ב-2009